दो हार के बाद पार्टी ने अचानक बदला प्लान; कई कांग्रेसियों पर भी पार्टी की नजर
Rajasthan Vidhan Sabha Election 2023 BJP Congress Strategy - पहले हिमाचल प्रदेश और इसके बाद कर्नाटक चुनाव में राष्ट्रीय मुद्दों का कोई खास असर नहीं होने के कारण सत्ता से बाहर हुई बीजेपी ने राजस्थान चुनाव में स्थानीय मुद्दों के दम पर मैदान में उतरने की रणनीति बनाई है
पहले हिमाचल प्रदेश और इसके बाद कर्नाटक चुनाव में राष्ट्रीय मुद्दों का कोई खास असर नहीं होने के कारण सत्ता से बाहर हुई बीजेपी ने राजस्थान चुनाव में स्थानीय मुद्दों के दम पर मैदान में उतरने की रणनीति बनाई है। खास बात ये है कि भाजपा कांग्रेस के '3 हथियारों' से उसी को हराने की रणनीति पर काम कर रही है।
पहला हथियार है- स्थानीय मुद्दे। कर्नाटक और हिमाचल प्रदेश में भाजपा ने राष्ट्रीय मुद्दों पर चुनाव लड़ा, लेकिन कांग्रेस ने राजस्थान सरकार की OPS सहित स्थानीय मुद्दे उठाए। कांग्रेस को इसका फायदा मिला और भाजपा दोनों राज्यों में सत्ता से बाहर हो गई। भाजपा के लिए राजस्थान में सत्ता विरोधी माहौल की वे ही स्थितियां पक्ष में हैं जो हिमाचल और कर्नाटक में कांग्रेस के पक्ष में थीं।
राजस्थान में कांग्रेस की सत्ता के खिलाफ एंटी इंकम्बेंसी को लेकर माहौल बनाने के साथ भाजपा अब पूरे कैंपेन को उन स्थानीय मुद्दों पर फोकस करेगी जो उसे चुनाव में फायदा दिला सके। पहली बार बीजेपी ने तय किया है कि राजस्थान के हर जिले का अलग घोषणा पत्र जारी होगा, ताकि लोगों से सीधे कनेक्ट किया जा सके।
दूसरा हथियार है- भ्रष्टाचार। भाजपा की रणनीति है कि जिस तरह कर्नाटक में भ्रष्टाचार के मुद्दे पर कांग्रेस ने पूरा कैंपेन फोकस किया, उसी तर्ज पर राजस्थान में कांग्रेस सरकार के खिलाफ भ्रष्टाचार और अस्थिर सरकार जैसे मुद्दों को लेकर जनता के बीच जाए।
भाजपा युवाओं के सबसे बड़े मुद्दे बेरोजगारी और पेपर लीक को लेकर सरकार को घेरने के साथ महिला सुरक्षा, महंगी बिजली जैसे आम जन से जुड़े मसलों को लेकर जनता के बीच जाएगी।
राजस्थान में करौली, भीलवाड़ा, जोधपुर, उदयपुर समेत कई शहरों में कांग्रेस कार्यकाल में हुई सांप्रदायिक घटनाओं को लेकर तुष्टीकरण को भी मुद्दा बनाएगी।
तीसरा हथियार है- असंतुष्ट कांग्रेसी। कांग्रेस में प्रभावी माने जाने वाले नेताओं पर बीजेपी की नजर है, जो किसी कारण से पार्टी से असंतुष्ट हैं। इसके अलावा पिछली बार कांग्रेस में जहां बगावत हुई उन सीटों पर भी भाजपा का फोकस है। चुनाव से पहले सुभाष महरिया की तरह पार्टी कांग्रेस से कई नेताओं को तोड़कर बीजेपी में ला सकती है।
भ्रष्टाचार की गूंज, कांग्रेस ने ही पकड़ा दिया बीजेपी को बड़ा मुद्दा
वसुंधरा सरकार में कथित भ्रष्टाचार के खिलाफ जांच की मांग पर पहले अनशन और फिर पांच दिन की जन संघर्ष यात्रा निकालने वाले पूर्व डिप्टी सीएम सचिन पायलट की 15 मई की सभा में मंत्री राजेंद्र गुढ़ा ने अपनी ही सरकार पर भ्रष्टाचार के सारे रिकॉर्ड तोड़ देने का आरोप लगाया था। इस मुद्दे को बीजेपी ने पकड़ लिया है।
बीजेपी अध्यक्ष सीपी जोशी ने कांग्रेस सरकार में 50 प्रतिशत कमीशन के आरोप लगाकर इसे हवा दे दी। बीजेपी की रणनीति है कि कांग्रेस सरकार के भ्रष्टाचार के इस मुद्दे को इतना उछाला जाए कि लोगों में यह मुद्दा चुनाव तक पूरी तरह से छा जाए।
यही कारण है कि बीजेपी के हर नेता ने कांग्रेस सरकार में भ्रष्टाचार को अपने बयानों में शामिल कर लिया है। बीजेपी के नेता कह रहे हैं कि जब सरकार के मंत्री और विधायक ही इस बात को स्वीकार कर रहे हैंं कि उनकी सरकार में भयंकर भ्रष्टाचार है तो फिर क्या कुछ बाकी रह जाता है?
कर्नाटक में एससी-एसटी सीटों पर कमजोर रही बीजेपी, राजस्थान में इन्हीं सीटों पर मोदी के दौरे
राजस्थान में भाजपा एससी-एसटी सीटों पर खास रणनीति बना रही है क्योंकि कर्नाटक में एससी-एसटी समुदाय के प्रभाव वाली ज्यादातर सीटें हार गई थी। कर्नाटक में उसे एसटी के लिए रिजर्व 15 सीटों में से एक भी सीट पर जीत नहीं मिल सकी।
वहीं एससी की 36 सीटों में से बीजेपी सिर्फ 12 सीटों पर ही जीत सकी। कांग्रेस ने एसटी की 14 और एससी की 21 सीटों पर कब्जा जमाकर सत्ता की सीढ़ी पार की।
कर्नाटक में एससी-एसटी प्रभाव वाली ज्यादातर सीटों पर जिस तरह से भाजपा हारी, उसी तरह राजस्थान में भी एससी, एसटी सीटें भाजपा की कमजोर कड़ी है। अब भाजपा एससी-एसटी समुदाय को अपने पक्ष में करने के लिए जी तोड़ मेहनत करने में जुटी है।
पिछले पांच माह में मोदी के मानगढ़, भीलवाड़ा, दौसा, आबू के दौरे इन्हीं समाजों को साधने के लिए हुए हैं। राजस्थान में एससी रिजर्व सीटें 34 हैं, लेकिन भाजपा के पास मात्र 12 सीटें ही हैं।
पिछले चुनाव में वह 22 सीटों पर हार गई थी। एसटी सीटों की बात करें तो कुल रिजर्व 25 सीटों में से भाजपा 2018 के चुनाव में सिर्फ 9 सीटें ही जीती थी।
कांग्रेस में प्रभावी माने जाने वाले नेताओं पर नजर, पिछली बार कांग्रेस में जहां बगावत हुई उन सीटों पर फोकस
सीकर से तीन बार के पूर्व सांसद सुभाष महरिया को कांग्रेस से तोड़कर बीजेपी ने पार्टी में शामिल कर लिया है। ऐसा करके बीजेपी ने कोशिश की है कि सीकर में पार्टी की कमजोर स्थिति को कुछ मजबूती मिल सके।
पिछली बार सीकर के सभी आठ विधानसभा क्षेत्रों में बीजेपी हार गई थी। इस बार बीजेपी की उन क्षेत्रों पर खास नजर है जहां पिछली बार उसे हार का मुंह देखना पड़ा था। इसके लिए उसकी कांग्रेस के कद्दावर और असंतुष्ट नेताओं पर नजर है।
बीजेपी के जानकार नेताओं का कहना है कि हर विधानसभा क्षेत्र में यह स्टडी हो चुकी है कि वहां विरोधी पार्टी का कौन-कौन नेता प्रभावी है?
विपक्षी पार्टी की अंदरूनी खींचतान का क्या फायदा उठाया जा सकता है? भाजपा की रणनीति है कि ऐसे प्रभावी नेता को पार्टी में शामिल करने या उसे न्यूट्रल करने के लिए क्या कोशिश की जा सकती है।
पिछली बार कांग्रेस में जहां बगावत हुई, उन सीटों पर भी भाजपा की नजरें हैं। ऐसी 19 सीटें हैं, जहां पिछली बार कांग्रेस के बागी लड़े या बसपा से लड़कर कांग्रेस के उम्मीदवारों को हराया और बाद में कांग्रेस में शामिल हो गए।
उन सीटों पर भाजपा की कोशिश है कि अगर इस बार भी हालात उसी तरह रहते हैं तो वह कई सीटों पर कांग्रेस में तोड़फोड़ करने की रणनीति पर काम करेगी।
बताया जा रहा है कि पायलट खेमे के असंतुष्टों से भी बीजेपी ने संपर्क बनाया हुआ है। विरोधी को कमजोर करने की इसी रणनीति के तहत सुभाष महरिया को पार्टी में शामिल किया गया है।
दूसरी पार्टियों में जातिगत आधार वाले स्थानीय नेताओं को जोड़ने की कोशिश
भाजपा हर जिले में ऐसे लोगों को चिन्हित कर रही है जो चर्चित चेहरे के रूप में अपनी जाति में प्रभाव रखते हैं। ये ऐसे चेहरे होंगे जिनको उनकी जाति के बहुल वाली सीट पर टिकट देने से पूरे जिले में उस जाति के वोटर्स पर पकड़ बनाई जा सके।
ऐसे चेहरे दूसरी पार्टियों में भी ढूंढे जा रहे हैं। ये ऐसे चेहरे हो सकते हैं, जहां पिछले चुनावों में टिकट नहीं मिलने से उनमें खुद की पार्टी से नाराजगी है। इनको पार्टी से जोड़कर भाजपा जातीय आधार के हिसाब से उस सीट के अलावा आसपास की उसी जाति की बहुलता वाली सीट पर भी उनका फायदा उठाने की कोशिश करेगी।
पार्टी से छिटके नेताओं की घर वापसी
पीएम मोदी ने पिछली राष्ट्रीय कार्यसमिति की बैठक में इस बात पर जोर दिया था कि जो नेता पार्टी से किसी भी कारण से दूर हो गए या जिनको पिछले सालों में पार्टी से निकाला गया, उनको फिर से पार्टी से जोड़ा जाए। भाजपा की प्रदेश इकाई ऐसे करीब डेढ़ दर्जन नेताओं की घर वापसी की तैयारी कर रही है।
इसके लिए पिछले दिनों केंद्रीय मंत्री अर्जुनराम मेघवाल के नेतृत्व में एक कमेटी बना गई। यह कमेटी पार्टी से दूर हुए नेताओं को फिर से जोड़ने के लिए संगठन को सिफारिश करेगी। अभी पूर्व मंत्री सुरेंद्र गोयल, देवीसिंह भाटी, पूर्व विधायक विजय बंसल जैसे कई नेता पार्टी से बाहर हैं।
मोदी-शाह के साथ स्थानीय नेताओं पर चुनाव कैंपेन में रहेगा फोकस
हिमाचल और कर्नाटक का पूरा चुनाव कैंपेन बीजेपी के राष्ट्रीय नेताओं के भरोसे चलाया गया। कांग्रेस ने स्थानीय नेताओं को आगे करके चुनाव अभियान का जिम्मा सौंपा।
जिसका उसे फायदा भी हुआ। हालांकि राजस्थान में बीजेपी की सेंट्रल लीडरशिप की ओर से पिछले एक साल से सभाओं का दौर चल रहा है।
मोदी-शाह-नड्‌डा और गडकरी पिछले नौ माह में अलग-अलग क्षेत्रों में करीब एक दर्जन सभाएं कर चुके हैं। स्थानीय नेताओं को आगे करके जातीय समीकरण साधने के लिहाज से बीजेपी मोदी-शाह की रैलियों के पूरे प्लान के साथ कोशिश करेगी कि अपने-अपने क्षेत्र में प्रभाव रखने वाले स्थानीय नेताओं को भी कैंपेन में उतारा जाए। भाजपा के सामाजिक प्रवास और विस्तारक योजना इसी रणनीति का हिस्सा है।
भाजपा के कैंपेन के दो फेज होंगे: पहले में कांग्रेस सरकार को घेरा जाएगा, दूसरे में जनता से वादे
चुनाव में महज छह माह का समय बचा है। बीजेपी ने इस बार चुनाव कैंपेन को दो हिस्सों में बांटा है। पहले हिस्से में वह कांग्रेस सरकार को घेरेगी। दूसरे फेज में सरकार आने की स्थिति में जनता को दी जाने वाली सहूलियतों के बारे में लोगों के बीच प्रचार होगा।
बीजेपी के रिसर्च एवं पॉलिसी विंग के प्रदेश संयोजक सुनील भार्गव कहते हैं–अपने कैंपेन की शुरुआत में भाजपा अलग-अलग मुद्दों पर सरकार को घेरेगी। इसके लिए पार्टी प्रदेश स्तर से लेकर विधानसभा स्तर तक रैली, प्रदर्शन, घेराव और प्रेस कॉन्फ्रेंस के जरिए सरकार की विफलताओं को जनता के बीच लेकर जाएगी।
इसके बाद कैंपेन के दूसरे फेज में लोगों में पार्टी के लिए भरोसा कायम करने की रणनीति पर काम होगा। इस कैंपेन में नवाचार के हिसाब से दो-तीन बातें होगी। भाजपा ने दिसंबर माह में सभी 200 विधानसभा क्षेत्रों में जनाक्रोश यात्राएं निकालकर हर क्षेत्र से जन समस्याएं एकत्र की थीं।
इस अभियान में भाजपा को करीब एक लाख लिखित शिकायतें लोगों और बीजेपी कार्यकर्ताओं से मिली थी। इन सभी समस्याओं को भाजपा ने विधानसभावार और जिला वार स्क्रूटनी की है।
अब इन समस्याओं के आधार पर भाजपा हर जिले का अलग-अलग घोषणा पत्र बना रही है। चुनाव कैंपेन के दूसरे चरण में सभी जिलों में अलग-अलग घोषणा पत्र जारी करके लोगों को सीधा जोड़ा जाएगा।